孝毅襄皇后

孝毅襄皇后 ， 曾氏  ， 明紹宗朱聿鍵皇后 。 父江西南昌府府學廩膳生員曾文彥 （ 追封 「 吉水伯 」 ） ， 母吉水伯夫人何氏 。 崇禎五年 （ 1632年 ） 六月初三日明思宗皇帝遣官揚武侯薛濂 、 兵科左給事中許世藎持節捧冊寶封朱聿鍵爲唐王 、 曾氏爲王妃 。 曾妃年十九 ， 頗知書禮 ， 任內政 ， 王甚暱之 。 每群臣奏事 ， 曾妃於屏後聽之 ， 共決進止 ； 聿鍵頗嚴憚焉 。 崇禎九年丙子八月 ， 京師戒嚴 ， 朱聿鍵擅發倡義勤王 。 事定廢爲庶人 ， 安置鳳陽高牆 。 至鳳陽 ， 陵奄索賄不遂 ， 用祖制墩鎖法以困苦之 。 朱聿鍵不勝其辱 ， 病幾殆 ； 賴曾妃調護惟謹 ， 至刲股以進 ， 乃愈 。 曾妃性警敏 ， 讀書通文 ， 有才能 ； 凡兵馬 、 錢糧悉能記憶 ， 人才賢否辨若列眉 。 當在高牆時備嘗艱苦 ， 每以土及埝土作枕 、 草荐爲褥 ， 毫無怨言 ； 且早晚勸朱聿鍵無憂 ， 自有昭雪之日 。 朱聿鍵病篤 ， 曾妃割股療之 ； 先帝降旨表揚賢孝 。 曾妃又上疏爲朱聿鍵鳴冤 ， 謂 『 鄭藩謀爲不軌 ， 尚蒙寬宥 ， 復爵加祿 ； 氏夫父仇預奏於五年之前 ， 出城未離於封境之內 。 孰輕孰重 ？ 較論易明 。 革廢四年 、 身經九殞 ， 議貴 、 議親 ， 「 會典 」 具載 』 。 因此朱聿鍵對曾妃既敬愛又忌憚 ， 宮中無二妃 。 孤身南來 ， 鄭鴻逵進以美女十二 ， 隨居官衙 。 弘光元年 （ 1645年 ） 閏六月二十七日卯時 ， 朱聿鍵祭告天地 、 祖宗 ， 即皇帝位於福州南郊 。 建行在太廟社稷 ， 以福建省爲福京 ， 福州府爲天興府 ， 布政司爲行在大明門 。 立曾妃爲皇后 。 隆武元年 （ 1645年 ） 七月十三日 ， 冊立曾皇后 。 翌日 ， 百官進賀中宮表 。 隆武元年十月 ， 曾皇后至天興府 （ 冊立時曾氏尚未至 ） ， 曾皇后賢而知書 ， 上敬重之 。 隆武二年八月初九日 ， 聿鍵與曾氏俱被俘 ， 曾皇后至九龍灘 （ 九瀧 ） 投水死 。 永曆 （ 1647年 ） 時 ， 上尊號思文皇后 ， 後諡曰孝毅貞烈慈肅賢明承天昌聖襄皇后 。